kardosdrur/scandi-wiki huggingface dataset:
Esben Holmboe Bang

Esben Holmboe Bang (født 19. juli 1982 på Frederiksberg) er en dansk kok og restauratør. Han er medejer og køkkenchef på den trestjernede restaurant Maaemo i den norske hovedstad Oslo.

Historie 
Bang voksede op på Frederiksberg, hvor begge hans forældre var uddannede journalister. Efter deres skilsmisse flyttede han i hippiekollektiv i Værløse. Efter endt folkeskole begyndte han på gymnasium, men sprang fra, og begyndte i stedet på uddannelsen til kok.

Læretiden startede på Schackenborg Slotskro i Møgeltønder. Esben Holmboe Bang begyndte at interessere sig for gourmet, og skiftede elevplads til gourmetrestauranten Det 11. Bud i København. Efter endt uddannelse arbejde han i to år hos den franske kok Daniel Letz på Sankt Jakobs Plads på Østerbro.

I 2001 flyttede han til Oslo, da han havde mødt den norske kæreste Kaja. Her fik han job på restauranten Bagatelle, inden han to år senere blev souschef på Le Canard der på dette tidspunkt havde én stjerne i Michelinguiden. I 2005-06 var Holmboe Bang kortvarigt tilbage i København, da han blev ansat som dessertkok hos Jan Hurtigkarl & Co. I 2007 vendte han tilbage til Oslo, da han blev souschef på den étstjernede Restaurant Oro, inden han fra 2008 til 2010 havde en lignede stilling på Feinschmecker, der også havde én stjerne i den berømte guide.

Maaemo 
Da Esben Holmboe sammen med den finske sommelier Pontus Dahlström ønskede at lave gourmetmad af 100 procent økologiske lokale råvarer, åbnede de sammen med John Frede i december 2010 restauranten Maaemo i Oslos fattige Grønlands-kvarter i den østlige del af byen.

Allerede i marts 2012 fik Maaemo som første restaurant i Norden tildelt to stjerner ved Michelinguidens første bedømmelse af restauranten, og i februar 2016 fik restauranten og Esben Holmboes køkken den tredje stjerne af Michelin. Maaemo blev sammen med danske Restaurant Geranium de første tre-stjernede restauranter i Norden.

Anerkendelse 
 2012 – to michelinstjerner på Maaemo.
 2012 – Maaemo nr. 1 i guiden 66 Best Restaurants Nordic Countries.
 2014 – Maaemo nr. 79 på listen The World's 50 Best Restaurants
 2014 – udnævnt til en af det kommende årtis mest indflydelsesrige kokke på listen over 15 most influentialchefs of the next decade på elitetraveler.com
 2014 – udnævnt til en af verdens mest indflydelsesrige kokke på Time Magazines liste over "100 most influential chefs".
 2016 – tre michelinstjerner på Maaemo.

Referencer 

Kokke fra Danmark
Restauratører fra Danmark
Personer fra Frederiksberg
Agnete Saba

Agnete Kristin Johnsen Saba (Født 4 juli 1994) er en norsk musiker og sangerinde fra Nesseby kommune i Norge. Hun er etnisk same.

Saba er datter av den samiske barnebokforfatter Signe Iversen og Arild Johnsen, og hed tidligere Agnete Johnsen. Hun tog i 2020 mormorens pikenavn Saba som sit etternavn.

Kariere 
 2008: Vandt både den norske og nordiske finale i MGP Nordic 2008 som vokalist i The BlackSheeps med den samisk-norske sangen "Oro jaska beana" og blev senere samme år belønnet med Spellemannsprisen.
 2011: The BlackSheeps var deltager i norsk Melodi Grand Prix og blev nummer to med "Dance Tonight".
 2013: Hun blev taget ud som en af deltagerne i den norske vokalist konkurrencen "Stjernekamp", anden sæson på NRK1 og blev nummer to.
 2014: Hun blev den yngste vinder af norske "Skal vi danse" (tilsvarende Vild med dans) på TV 2 (Norge) sammen med dansepartner Egor Filipenko.
 2016: Hun vandt den norske finalen, og var norsk deltager i Eurovision Song Contest 2016 med sangen "Icebreaker", som den første tidligere vinder af MGP Nordic, men kom ikke videre til den internationale finale.

Diskografi

Singler 
 2013 - "Goin' Insane"
 2014 - "Mama"
 2015 - "Hurricane Lover"
 2016 - "Icebreaker"

Referencer

Eksterne henvisninger 
 Icebreaker med Agnete Johnsen Eurovision (Vindermelodi 2016 i Norge) VIDEO

Musikere fra Norge
Deltagere ved Eurovision Song Contest 2016
Norges Eurovision Song Contest-deltagere
South Sydney Rabbitohs

South Sydney Rabbitohs (ofte forkortet Souths) er et professionelt australsk rugby league-hold fra Redfern, et kvarter i den indre-sydlige del af Sydney, New South Wales. De deltager i the National Rugby League (NRL) og er ét af de i alt 9 eksisterende hold fra Sydney.

Klubben blev dannet i 1908 som en af de stiftende medlemmer af The New South Wales Rugby Football League, hvilket gør dem til et af Australiens ældste rugby league-hold. The Rabbitohs blev under deres originale foreningsvedtægter fra 1908 dannet for at repræsentere Sydney-kommunerne Redfern, Alexandria, Zetland, Waterloo, Mascot og Botany. Rabbitohs er ét af kun to af de grundlæggende hold (det andet er Sydney Roosters), som stadig spiller i den højeste liga (NRL). 
The South Sydney District Rugby League Football Club er i øjeblikket et datterselskab hvor 75% er ejet af Blackcourt League Investments, som i stedet er 50% ejet af skuespilleren Russel Crowe, og 50% ejet af James Packers Consolidated Press Holdings; de sidste 25% er ejet af klubbens medlemmer. 

The Rabbitohs' traditionelle kerneområde dækker de tidligere arbejderkvarterer i det indre-syd og det syd-østlige Sydney. Klubben har sæde i Redfern, hvor klubbens administration og træningsfaciliteter er placeret. Klubben har dog i lang tid haft en bred fanskare som er spredt over hele New South Wales. Holdets hjemmebane er i øjeblikket Stadium Australia i Sydney Olympic Park. 

Historisk set fra the New South Wales Rugby League (1908-1994), Australien Rugby League (1995-1997), og National Rugby League (1998-1999, 2002-nuværende) er South Sydney det mest succesfulde professionelle hold i australsk rugby league ved at have vundet landets bedste turnering 21 gange.

Rugbyklubber
Sydney
Sportsklubber i Australien
Årstiderne

Årstiderne kan henvise til

 Årstid, en inddeling af året
 Aarstiderne, en dansk virksomhed 
 Årstiderne (Klovn-afsnit), et afsnit i tv-serien Klovn
 Aarstiderne (dokumentarfilm), dansk dokumentarisk optagelse fra 1944
Engrotten

Hang Én eller Engrotten (egentlige sejlere-grotten, fordi der er mange svaler i denne grotte ) er en grotte i Vietnam, i nationalparken Phong Nha-Ke Bang, provins Quang Binh. Thien Duong ligger 450 km syd for Hanoi, 1260 km nord for Ho Chi Minh-byen, 60 km nord for Dong Hoi. Dette er den tredje største grotte i verden  efter Son Doong grotten og Deergrotten i Malaysia.
Grotten blev opdaget af en lokal hundrede år siden, og blev efterfølgende udforsket af en britisk gruppe. Senere fortsatte grotteforskere udforskning og kortlægning af grotten som viste sig at have en udstrækning på 1645 m. 

Den lokale virksomhed Oxalis Company har herefter bygget veje og supplerende turistfaciliteter, hvorefter grotten blev åbnet for turister fra 3. september 2011.
Det viste sig på amerikansk program Good Morning America maj 2015 med Son Doong grotten,

Noter 

Grotter i Vietnam
Quang Binh
Grænsekontrol

Grænsekontrol er staters kontrol af passage ved grænsen til deres suveræne område. Grænsekontrol sker typisk med politi og toldvæsen.

For at krydse en landegrænse kræver myndighederne ofte forevisning af f.eks. pas, visa og/eller andre identitetspapirer.

I Schengensamarbejdet er grænsekontrol mellem landene generelt afskaffet.

Eksterne henvisninger 

Grænser
Australasian Championships 1912

Australasian Championships 1912 var den ottende udgave af de australasiatiske mesterskaber i tennis, som senere udviklede sig til den nuværende grand slam-turnering Australian Open. Mesterskabet blev spillet udendørs på græsbaner i Hastings, New Zealand i perioden 30. december 1912 - 1. januar 1913. Det var anden gang, at mesterskabet blev spillet i New Zealand, men Hastings var værtsby for mesterskabet for første gang.

Fire briter havde taget den lange rejse fra Europa til New Zealand for at deltage i mesterskabet, som ellers udelukkende havde deltagelse af newzealændere.

Der blev spillet to mesterskabsrækker: herresingle og herredouble. Herresingletitlen blev vundet af ireren James Cecil Parke, som i finalen besejrede englænderen Alfred Beamish med 3–6, 6–3, 1–6, 6–1, 7–5, og som dermed vandt sin første og eneste australasiatiske mesterskabstitel i herresingle. Parke vandt ligeledes herredoubletitlen, da han sammen med englænderen Charles Dixon vandt over englænderne Alfred Beamish og Gordon Lowe i finalen med 6–4, 6–4, 6–2.

Resultater

Herresingle 

Herresingleturneringen havde deltagelse af 12 spillere og blev vundet af James Cecil Parke fra Irland, som i finalen besejrede sin britiske landsmand, englænderen Alfred Beamish, med 3–6, 6–3, 1–6, 6–1, 7–5, og som dermed vandt det australasiatiske mesterskab i herresingle for første og sidste gang i sin karriere, eftersom det var den eneste gang han deltog i mesterskabet. Beamish spillede også det første australasiatiske mesterskab i sin karriere, men han vendte tilbage i 1919, hvor han nåede kvartfinalen.

Begge finalister formåede i løbet af turneringen at vinde en kamp, i hvilken de undervejs var bagud med 0-2 i sæt. Mesteren Parke var i problemer i første runde mod Gordon Lowe, der vandt de to første sæt med 6−4, 6−3, men James Cecil Parke formåede at vinde de sidste tre sæt med 6−1, 6−0, 6−4. Alfred Beamish' femsætskamp kom i kvarfinalen, hvor han tabte første og andet sæt til Charles Dixon med 4−6, 3−6, men derefter sikrede sig de næste tre med cifrene 6−2, 7−5, 6−1.

Herredouble 

Herredoublemesterskabet blev vundet af ireren James Cecil Parke og englænderen Charles Dixon, som i finalen vandt over englænderne Alfred Beamish og Gordon Lowe med 6–4, 6–4, 6–2. For både Parke og Dixon var det den eneste gang, de deltog i de australasiatiske mesterskaber.

Kilder / eksterne henvisninger 
 Australian Open 
 Australian Open - Results Archive - 1912 Men's Singles  
 Australian Open - Results Archive - 1912 Men's Doubles 
 Tennis Archives - Australian Open 1912  
 The Evening Post, 2. januar 1913, s. 3 
 New Zealand Herald, 1. januar 1913, s. 10  
 The Evening Post, 31. december 1912, s. 3

Noter 

Australian Open
Tennis i 1912
Kunstnerkolonien Egernsund

Kunstnerkolonien Egernsund eller Künstlerkolonie Ekensund var en Kunstnerkoloni i Egernsund, dengang Ekensund, i provinsen Slesvig-Holsten. Mere end 40 kunstnere regnes i dag for en del af kunstnerkolonien i Egernsund. - 

Fra cirka 1880 samlede der sig efterhånden på nordsiden af Flensborg Fjord en kunstnerkoloni, hvor tilrejsende malere mødtes med lokale hver sommer fra 1882. Medlemmerne var overvejende tyske kunstnere som Wilhelm Dreesen, Alexander Eckener, Otto Heinrich Engel, Johannes Knutz, Erich Kubierschky, Jacob Nöbbe, Heinrich Petersen-Angeln, Walter Rudolf Leistikow og Fritz Stoltenberg 

De fleste af dem havde på en eller anden måde tilknytning til Slesvig-Holsten og var uddannet på de tyske kunstakademier. Gennem Fritz Stoltenberg (1855-1921) havde Egernsundmalerne kontakt med Skagensmalerne. I den første generation af Egernsundmalerne var Wilhelm Dreesen (1840-1926) fra Flensborg en af de drivende kræfter. Han var en af de første i Tyskland, der beskæftigede sig med kunstfotografi. Mange af motiverne var de talrige teglværker med tørrelader med lysende røde tage, fiskernes arbejdsliv og skibene på fjorden.

Mødestedet var "Gasthof Schumann". Kunstnerne blev om sommeren indkvarteret om sommeren på de lokale kroer eller lejede værelser i fiskerhusene ved Lågmade. En del af de lokale kunstnere havde boliger i omegnen af Egernsund. Wilhelm Dreesen havde et sommerhus i Sandager, mens  Anton Nissen, (1866-1934) sammen med Maria Nissen byggede et hus med atelier mellem Alnor og Rinkenæs. Kunstnerkolonien i Egernsund havde sin blomstringstid med den anden generation, der især blev præget af maleren Otto Heinrich Engel (1866-1949), der kom til Egernsund fra München i årene 1892-1910. Efterhånden kom der også kvindelige malere som f.eks. Emmy Gotzmann-Conrad (1881-1942). 

Mens danske malere som Johan Ulrik Bredsdorff (1845-1928), Hans Smidth (1839-1917) og Agnes Slott-Møller (1862-1937) holdt afstand til de tyske kolleger, færdedes Louis Jensen (1858-1908) fra København ubesværet i kredsen af Egernsundmalerne indtil sin død i 1908. Det lykkedes aldrig Egernsundmalerne at afholde fælles udstillinger, og fra omkring 1910 søgte mange til andre lokaliteter. Med grænsedragningen tværs gennem Flensborg Fjord i 1920 ophørte kunstnerkolonien. Det fik betydning for, hvordan kunstnerkolonien blev husket henholdsvis nord og syd for grænsen. Kunsthistorisk er kolonien betragtet som tysk, og i Tyskland er Egernsundmalerne anerkendte og værdsatte. Men i tiden efter Genforeningen i 1920 blev både malerne og deres værker overvejende ukendte for danskerne, selvom flere af kunstnerne faktisk er født i områder, der var danske indtil 1864. I dag er ca. 50 af Egernsundmalernes værker en fast del af udstillingen på Museumsberg Flensburg.

Litteratur 
 Ulrich Schulte-Wülwer - Künstlerkolonie Ekensund am Nordufer der Flensburger Förde - Auflage=2. - Verlag=Boyens & Co. - ISBN=978-3-8042-0867-4

Eksterne henvisninger og kilde 
 www.kulturarv.dk
 www.vimu.info.dk
 www.graenseforeningen.dk
 Kvindelige kunstnere i Egernsund
 Künstlerkolonie Ekensund

Kunsthistorie
Kunstnerkolonier i Danmark
Trosterud Station

Trosterud Station (Trosterud stasjon) er en metrostation på Furusetbanen på T-banen i Oslo. Stationen ligger i bydelen Alna lige under Trosterud senter. Der er adgang til stationen via trapper eller rampe fra centret eller en indgang fra Tvetenveien. Stationen er den ene af to på T-banen, der ligger i en tunnelmunding (den anden er Stovner på Grorudbanen).

Trosterud Station blev benyttet til nogle af scenerne i musikvideoen til Just4Funs Mrs. Thompson, Norges bidrag til Eurovision Song Contest 1991 i Rom.

Eksterne henvisninger

Noter 

T-banestationer i Oslo
Etableret i 1974
Kadeau Bornholm

Kadeau Bornholm er en dansk restaurant ved kysten til Østersøen umiddelbart syd for Pedersker på Bornholm. Den har siden februar 2016 haft én stjerne i Michelinguiden. Den blev åbnet 2007, og fra 2011 har den kun haft åben i højsæsonen på øen.

I slutningen af marts 2020 blev Kadeau-koncernen erklæret konkurs, som følge af den verdensomspændende coronapandemi, som i Danmark havde betydet, at restauranter skulle lukke i en periode, for at begrænse smitten.

Historie 
De bornholmske barndomsvenner, køkkenchef Nicolai Nørregaard og sommelier Rasmus Kofoed, indviede i foråret 2007 restauranten i den gamle Strandpavillon på stranden i Sømarken umiddelbart syd for Pedersker. Stedet fik hurtigt gode anmeldelser af landspressen og megen omtale. Da de to grundlæggere i mellemtiden havde fået børn og var flyttet med familien til København, valgte de fra efteråret 2011 at Kadeau i fremtiden kun skulle have åben i sommerperioden, og at de fremover ville drive den nyåbnede Kadeau København resten af året.

Når restauranten har åben, er alt personalet flyttet fra København til Sydbornholm, hvor de bliver indkvarteret på restaurantens eget personalehotel.

I februar 2016 fik Kadeau Bornholm for første gang en Michelin-stjerne, hvilket var en stor overraskelse for ejerne. Det skete efter at restauranten i København siden 2012 havde haft én. I 2017 og 2018 blev stjernen fornyet.

På listen over de 200 bedste restauranter i Europa for 2016 blev Kadeau Bornholm valgt som nr. 23.

Referencer

Eksterne henvisninger 

 Kadeau Bornholms officielle hjemmeside 
 Kadeau på Den Store Danske

Kultur på Bornholm
Danske restauranter med Michelin-stjerne
Danske virksomheder etableret i 2007
Haugerud Station

Haugerud Station (Haugerud stasjon) er en metrostation på Furusetbanen på T-banen i Oslo. Stationen er den eneste på Furusetbanen, der ikke ligger i tunnel. Den ligger i bydelen Alna nord for Tvetenveien med Inger Hagerups plass og Haugerud senter i gåafstand. Ved selve stationen er der en Narvesen-kiosk på en gangbro i den nordøstlige ende.

Eksterne henvisninger 

T-banestationer i Oslo
Etableret i 1970
Tveita Station

Tveita Station (Tveita stasjon) er en metrostation på Furusetbanen på T-banen i Oslo. Stationen ligger i en kort tunnel under den centrale del af Tveita i bydelen Alna. Der er adgang til stationen via Tveita Senter, der ligger ovenpå den.

Eksterne henvisninger 

T-banestationer i Oslo
Etableret i 1970
Ernst af Sachsen

Ernst af Sachsen (født 24. marts 1441 i Meissen, død 26. august 1486 i nærheden af Colditz) var en kurfyrste i Sachsen. Han var søn af Frederik den Sagtmodige og gift 1460 med Elisabeth af Bayern. 

Han blev i 1464 kurfyrste og regerede frem til 1485 sammen med broderen Albrecht af Meissen og Thüringen. Han blev efterfulgt som kurfyrste af sin ældste søn Frederik.

Ernst var stamfader til den ernestinske linje af Huset Wettin, der regerede i de ernestinske hertugdømmer i det nuværende Thüringen og Oberfranken frem til 1918.

Børn 
I sit ægteskab med Elisabeth af Bayern havde Ernst følgende børn:
 Christine (1461–1521)
 ⚭ 1478 Kong Hans af Danmark, Norge og Sverige (1455–1513)
 Frederik den Vise (1463–1525), Kurfyrste af Sachsen
 Ernst (1464–1513), Ærkebiskop af Magdeburg, Administrator i Halberstadt
 Adalbert (1467–1484), Administrator i Ærkebispedømmet Mainz
 Johan den Standhaftige (1468–1532), Kurfyrste af Sachsen
 ⚭ 1. 1500 Sophie af Mecklenburg-Schwerin (1481–1503)
 ⚭ 2. 1513 Margarete af Anhalt (1494–1521)
 Margarete (1469–1528)
 ⚭  1487 Hertug Henrik 1, af Braunschweig-Lüneburg (1468–1532)
 Wolfgang (1473–1478)

Litteratur 
 Svensk uppslagsbok, Lund 1929

Eksterne henvisninger 

Ernestinske linje af Huset Wettin
Kurfyrster af Sachsen
Elisabeth af Bayern (1443-1484)

Elisabeth af Bayern, (Elisabeth af Wittelsbach) (2. februar 1443 i München - 5. marts 1484 i Leipzig) var prinsesse af hertugdømmet Bayern-München og gennem ægteskab med kurfyrste Ernst af Sachsen kurfyrstinde af Sachsen.

Børn 
 Christine af Sachsen – gift med kong Hans af Danmark, Norge og Sverige
 Frederik 3. af Sachsen (Frederik den Vise) - kurfyste af Sachsen
 Johan 1. af Sachsen (Johan den Standhaftige)
 Margarete af Sachsen - gift med hertug Henrik 1. af Braunschweig-Lüneburg

Eksterne henvisninger 
 Oversigt over ægteskab og børn 

Adelige tyskere
Huset Wittelsbach
Personer fra München
888sport

888sport er en online spillevirksomhed med base i Gibraltar. Selskabet er grundlagt i 2008 og er et datterselskab af 888 Holdings plc. Selskabet formidler online sportsvæddemål hovedsageligt på det europæiske marked.

Overblik 
888sport tilbyder spil på sportsarrangementer som fodbold, håndbold, basketball, tennis, ishockey og andre sportsgrene. Spillerne har mulighed for at spille både singler og kombinationsspil før kampstart og for at indgå live-væddemål, hvor odds sættes under kampene.

Historie 
888sport blev stiftet i marts 2008 for at varetage online-sportsvæddemål som en del af det samlede udbud af spil og underholdning under 888-navnet, som inkluderer online spil på casino og poker. Den første sponsoraftale inden for sport blev indgået i 2010 med Fontwell Park Racecourse, hvor en tribune fik navn efter selskabet. I 2011 blev den tidligere fodboldspiller på det spanske landshold, Santiago Cañizares, brandambassadør.

Englands tidligere landsholdsspiller Ian Wright blev tilknyttet som spille-orakel i forbindelse med Europamesterskabet i fodbold 2012. I 2014 blev den engelske tv-kanal Channel 4's hestevæddeløbs-kommentator Emma Spencer tilknyttet som ekspert med kommentarer og gode råd inden for hestevæddeløb.

888sport har sponsoret en lang række sportsbegivenheder, som cykelløbet Giro d'Italia, World Grand Prix i snooker, hestevæddeløbene the Tingle Creek Chase på Sandown Park, the Magnolia Stakes på Kempton Park og the 888sport Charity Sprint at York.

888sport har indgået sponsoraftaler med Sevilla FC, Birmingham City F.C., Nottingham Forest og Preston North End i spansk fodbold og Rødovre Mighty Bulls i dansk ishockey og sponserer tilskuertribuner på Madejski Stadium (Reading FC), City Ground (Nottingham Forest FC), Portman Road (Ipswich Town FC) og Riverside Stadium (Middlesbrough FC).

Ud over det internationale websted og mobil-apps, har selskabet selvstændige websteder og mobil-apps i Danmark, Storbritannien, Spanien og Italien. Selskabet beskriver sig selv som mobil-orienteret og 29% af indtægterne fra spil på det britiske marked kom fra mobile enheder.

888sport er medlem af ESSA, den europæiske betting integritet foreningen.

Præmier

Referencer

Eksterne henvisninger 
 888sport websted 

Gamblingvirksomheder
Virksomheder fra Gibraltar
Valentiner

Valentiner er et efternavn, der henviser til blandt andre:

 Adolph Valentiner (1803–1868)
 Heinrich Christian Valentiner (1767–1831)
 Heinrich Nicolai Valentiner
 Herman Valentiner
 Julius Valentiner
 Ludvig Valentiner

Tyske efternavne
Tuktut Nogait National Park

Tuktut Nogait National Park  er en nationalpark i de nordøstlige dele af Northwest Territories i Canada. Parken blev oprettet i 1996 og det fredede område omfatter 16.340 kvadratkilometer. Det nærmeste samfund er Paulatuk. Området ligger cirka 170 kilometer nord for polarcirklen og naturen består hovedsageligt af tundra, krydset af floder og kløfter. De to største vandløb som løber igennem området er Hornaday River og Roscoe River.

Tuktut Nogait National Park er blandt andet kendt for at være kalvningsområde for en stor rensdyrhjord som  parkens navn, tuktutnogait (et ungt individ af rensdyr), henviser til  på inuvialuktun, canadiske inuitters sprog, som tales af den indfødte befolkning i området (som kaldes inuvialuit). Eksempler på andre større pattedyr som findes i parken er moskusokse, ræv, ulv og grizzlybjørn.

Klima 

Området hvor Tuktut Nogait National Park ligger har arktisk klima, vintrene er lange og kolde og sommeren kort. Da meget af landskabet består af åben, træløs tundra er det desuden næsten altid forblæst.

Middeltemperaturen om vinteren kan være så lav som minus 26 °C, men om sommeren kan middeltemperaturen gå op til plus 5 °C. Nedbøren er lav, i gennemsnit mellem 200-300 millimeter per år.

Klimaet i de nordlige dele af parken har et mere maritimt træk på grund af nærheden til Amundsen Gulf end de centrale og sydlige dele hvor klimaet er mere kontinentalt. Dette viser sig blandt andet ved at de nordlige dele af parken har mere nedbør og dis om sommeren, mens de centrale og sydlige dele har mindre dis og nedbør og større temperaturforskelle.

Historie 

I Tuktut Nogait National Park har man fundet spor af menneskelig tilstedeværelse mindst 1.000 år tilbage. Der findes mindst 360 arkæologisk interessante steder identificeret, specielt langs den nordlige kyst og langs områdets floder. De første mennesker i området hørte formodentlig til Thulekulturen eller dens nære efterfølgere. Efter disse fulgte inuvialuit, som traditionelt har anvendt området for fiskeri og jagt.

Den første europæer som nåede området var den franske missionær Émile Petitot i år 1867. Da området var så afsides beliggende tog det dog lang tid inden det udforskedes mere omhyggeligt. Mellem 1908 og 1912 færdedes opdagelsesrejsende Vilhjalmur Stefansson langs den nordlige kyst med en  ekspedition for at udforske området mellem Mackenzie Rivers delta og Coronation Gulf. Hudson's Bay Company etablerede en udpost ved Letty Harbour i 1930, men denne blev nedlagt  i 1937 eftersom handlen ikke blev rentabel.

Eksterne kilder/henvisninger 

Officielt websted

Nationalparker i Canada
Northwest Territories
Etableret i 1996